text: Fødevareelever til Middelalderfestival
  22 august 2012 kl. 12.59
  180 elever fra fødevareuddannelsen i Vejle skal tilberede håndlavede pølser, speltbrød og kommenskringler til Middelalderfestival i Horsens.
  På Center for Fødevareuddannelser i Vejle står menuen på mad anno 1390.
  Eleverne er gået i træningslejr, inden de i den kommende weekend flytter undervisningen til middelalderfestivalen i Horsens og inviterer interesserede til en demonstration af deres færdigheder inden for gastronomi og beklædning anno 1390.
  Her vil lærere og elever rejse to store telte på plænerne i Rådhusparken foran Horsens Rådhus.
  Det ene telt bliver omdannet til en kro med plads til cirka 100 personer, hvor folk kan komme og smage på traditionelle råvarer og retter, som man lavede dem i Middelalderen, mens det andet vil indeholde høker og bager. 
  Det er syvende år i træk Center for Fødevareuddannelser flytter uddannelsen til middelalderfestivalen.
  